Întrebat în cadrul conferinţei de presă comune susţinută cu Cancelarul Germaniei, Angela Merkel dacă este îngrijorat de atitudinea Ungariei cu privire la protecţia minorităţii maghiare, preşedintele Klaus Iohannis a arătat că ”este clar că interesul Ungariei pentru minoritatea maghiară din afara ţării este extrem de ridicat”.

”În România, nu ne simţim ameninţaţi de acest lucru, dar binenţeles că suntem foarte atenţi când un stat vecin manifestă un interes atât de ridicat faţă de o minoritate”, a precizat şeful statului.

Klaus Iohannis a ţinut să menţioneze că ”minoritatea maghiară are reprezentanţi politici în România, care sunt partenerii săi de discuţie”.

”Cu aceşti oameni politic mă întâlnesc foarte des, discutăm despre problemele respective şi pot să vă asigur că în România nu există o problemă maghiară”, a mai afirmat Klaus Iohannis.